次韻胡元用末利花
作者：樓鑰
朝代：宋

paragraphs: 殘暑未盡秋欲來，玉刻萬葉瓊英開。
孤標雅韻一枝足，江上紫翠空成堆。
素娥長與明月約，青女細把輕綃裁。
主人好事趁時買，買置此地真宜哉。
牆間閑地方丈所，幾年累甓裝層臺。
春花秋卉紛互發，胡葵芍藥參徘徊。
眼明忽見此奇絕，弟畜素馨兄事梅。
夜深飛香性幽獨，未許蜂蝶來相陪。
糖甖封餘有閩土，會須掃取添花栽。
吾聞閩山千萬本，人或視此齊蒿萊。
何如航海上天闕，玉色照映瑠璃杯。
新涼徙倚看不足，坐見日影欹庭槐。